CELEX: 62020CC0620
Language: mt
Date: 2022-03-03
Title: Konklużjonijiet tal-Avukat Ġenerali M. Campos Sánchez-Bordona, ippreżentati fit-3 ta’ Marzu 2022.###

Edizzjoni Provviżorja
KONKLUŻJONIJIET TAL-AVUKAT ĠENERALI
CAMPOS SÁNCHEZ-BORDONA
ippreżentati fit‑3 ta’ Marzu 2022(1)

Kawża C‑620/20 P

International Management Group (IMG)

vs

Il‑Kummissjoni Ewropea

“Appell ta’ kassazzjoni – Regolament Finanzjarju – Protezzjoni tal-interessi finanzjarji tal-Unjoni – Kooperazzjoni fl-iżvilupp – Implimentazzjoni tal-baġit fil-ġestjoni indiretta minn organizzazzjoni internazzjonali – Deċiżjoni li l-implimentazzjoni baġitarja ma tiġix fdata lil entità minħabba d-dubji dwar l-istatus tagħha – Annullament – Kumpens – Ksur suffiċjentement serju ta’ dispożizzjoni legali li tagħti drittijiet lill-individwi – Prinċipju ta’ amministrazzjoni tajba – Eżekuzzjoni ta’ sentenza ta’ annullament”

1.        Ir-Regolament Finanzjarju jippermetti l-użu tal-mekkaniżmu ta’ ġestjoni indiretta sabiex jiġu implimentati l-fondi tal-baġit tal-Unjoni. Il-Kummissjoni għamlet dan fis-sena 2013, billi attribwixxiet il-ġestjoni ta’ ċerti fondi ta’ kooperazzjoni fl-iżvilupp lill-entità International Management Group (iktar ’il quddiem “IMG”), li l-istatus tagħha ta’ organizzazzjoni internazzjonali qiegħed jiġi diskuss issa.

2.        Fis-sena 2014, il-Kummissjoni ssospendiet ir-relazzjonijiet ma’ IMG minħabba d-dubji eżistenti dwar l-istatus ġuridiku tiegħu u, fis-sena 2015, hija informatu li ma kinitx ser tikkonkludi ftehimiet ta’ delega ġodda miegħu taħt sistema ta’ ġestjoni indiretta.

3.        IMG ippreżenta rikors kontra dawn id-deċiżjonijiet tal-Kummissjoni quddiem il-Qorti Ġenerali, li ċaħdet it-talbiet tiegħu (2). Madankollu, il-Qorti tal-Ġustizzja laqgħet l-appell ta’ IMG, annullat id-deċiżjonijiet tal-Kummissjoni u bagħtet il-kawża lura lill-Qorti Ġenerali sabiex tiddeċiedi dwar it-talba għad-danni mressqa minn din l-entità (3).

4.        Ladarba l-kawża ntbagħtet lura lill-Qorti Ġenerali, hija finalment ċaħdet it-talba għad-danni (4). IMG qiegħed jappella minn din is-sentenza tal-Qorti Ġenerali.
I.      Il-kuntest ġuridiku

5.        Nagħmel riferiment għall-espożizzjoni tar-regoli finanzjarji applikabbli għall-ġestjoni indiretta tal-baġit tal-Unjoni, li huma traskritti fis-sentenza C‑183/17 P u C‑184/17 P, mingħajr il-ħtieġa li jiġu riprodotti.

6.        F’din is-sentenza huma riflessi d-dispożizzjonijiet applikabbli tar-Regolament (KE, Euratom) Nru 1605/2002 (5) (b’mod partikolari l-Artikolu 53 u l-Artikolu 53(d) tiegħu); tar-Regolament (KE, Euratom) Nru 2342/2002 (6) (b’mod partikolari, l-Artikolu 43 tiegħu); tar-Regolament Nru 966/2012 (7) (b’mod partikolari, l-Artikolu 58(1) u l-Artikoli 84 sa 86 tiegħu); u tar-Regolament ta’ Delega (UE) Nru 1268/2012 (8) (b’mod partikolari, l-Artikolu 43 tiegħu).
II.    Il-fatti li wasslu għall-kawża

7.        Il-fatti li wasslu għall-kawżi huma esposti fid-dettall fis-sentenza C‑183/17 P u C‑184/17 P kif ukoll fis-sentenza appellata, li għalihom qiegħed nagħmel riferiment.

8.        Mill-ewwel waħda nittraskrivi l-fatti li ġejjin (9):
“–      Skont l-istatuti tiegħu, hekk kif jidhru fil-fajl ippreżentat lill-Qorti tal-Ġustizzja, IMG ġie stabbilit fil‑25 ta’ Novembru 1994 bħala organizzazzjoni internazzjonali, imsejħa ‘International Management Group – Infrastructure for Bosnia and Herzegovina’ u li għandu s-sede tiegħu f’Belgrad (is-Serbja), bil-għan li jippermetti lill-Istati parteċipanti fir-rikostruzzjoni tal-Bosnja-Ħerzegovina li jkollhom għal dan il-għan entità ddedikata. Sa minn dakinhar, IMG gradwalment estenda l-ambitu tal-attivitajiet tiegħu, imbagħad ikkonkluda, fit‑13 ta’ Ġunju 2012, ftehim dwar is-sede mar-Renju tal-Belġju.
–      Fis‑7 ta’ Novembru 2013, il-Kummissjoni adottat id-Deċiżjoni ta’ Implimentazzjoni C(2013) 7682 finali dwar il-Programm ta’ Azzjoni Annwali 2013 favur il-Mjanmar/Burma ffinanzjat mill-baġit ġenerali tal-Unjoni Ewropea (iktar ’il quddiem id-‘deċiżjoni inizjali’), abbażi tal-Artikolu 84 tar-Regolament Nru 966/2012.
–      L-Artikolu 1 ta’ din id-deċiżjoni jipprovdi li l-programm ta’ azzjoni għas-sena 2013 favur il-Mjanmar/Burma, kif speċifikat fl-Annessi 1 u 2 tagħha, huwa approvat.
–      L-Artikolu 3 tal-imsemmija deċiżjoni jipprevedi li kompiti ta’ implimentazzjoni tal-baġit permezz ta’ ġestjoni konġunta jistgħu jiġu fdati lill-entitajiet elenkati fl-Annessi 1 u 2 tagħha, suġġett għall-konklużjoni ta’ ftehim ta’ delega.
–      L-Anness 2 tal-istess deċiżjoni jiddeksrivi t-tieni azzjoni li tikkostitwixxi l-programm ta’ azzjoni għas-sena 2013 favur il-Mjanmar/Burma. It-taqsimiet 5 u 8 ta’ dan l-anness jipprovdu, essenzjalment, li din l-azzjoni hija magħmula minn programm ta’ żvilupp tal-kummerċ li l-ispiża tiegħu, stmata għal EUR 10 miljun, se tkun iffinanzjata mill-Unjoni Ewropea u li l-implimentazzjoni tagħha għandha tiġi żgurata permezz ta’ ġestjoni konġunta ma’ IMG. Il-punt 8.3.1 tal-imsemmi anness jippreżenta lil IMG bħala organizzazzjoni internazzjonali diġà stabbilita fil-Mjanmar/Burma u assoċjata mal-implimentazzjoni ta’ proġetti ffinanzjati mill-Unjoni f’dak l-Istat.
–      Fis‑17 ta’ Frar 2014, l-OLAF informa lill-Kummissjoni li huwa kien fetaħ investigazzjoni dwar l-istatus ta’ IMG.
–      Fl‑24 ta’ Frar 2014, is-Segretarju Ġenerali tal-Kummissjoni bagħat din l-informazzjoni lid-Direttur Ġenerali għall-Kooperazzjoni Internazzjonali u l-Iżvilupp ta’ dik l-istituzzjoni, u ġibed l-attenzjoni tiegħu dwar il-possibbiltà li jiġu adottati miżuri kawtelatorji fuq il-bażi tal-Artikolu 7(6) tar-Regolament Nru 883/2013.
–      Fis‑26 ta’ Frar 2014, dan id-Direttur Ġenerali adotta miżuri kawtelatorji fuq il-bażi tal-imsemmija dispożizzjoni, u ġġustifikahom mill-fatt li l-analiżi inizjali tal-OLAF kienet uriet dubji dwar l-istatus ta’ IMG (iktar ’il quddiem il-‘miżuri kawtelatorji tas‑26 ta’ Frar 2014’). Dawn il-miżuri kawtelatorji kkonsistew, essenzjalment, fil-projbizzjoni temporanja, minn naħa, tal-konklużjoni ta’ kwalunkwe ftehim ta’ delega ġdid ma’ IMG taħt ġestjoni indiretta tal-baġit tal-Unjoni abbażi tar-Regolament Nru 966/2012, u, min-naħa l-oħra, l-estensjoni ta’ kwalunkwe ftehim ta’ delega diġà konkluż ma’ IMG permezz ta’ ġestjoni konġunta tal-baġit tal-Unjoni abbażi tar-Regolament Nru 1605/2002.
–      Fil‑25 ta’ April 2014, l-istess Direttur Ġenerali bagħat ittra lil IMG (iktar ’il quddiem l-‘ittra tal‑25 ta’ April 2014’), fejn informah bi tliet elementi ġodda fil-fajl tal-Kummissjoni dwar, l-ewwel nett, il-fatt li ħames Stati Membri tal-Unjoni li IMG kien jippreżenta bħala membri tiegħu ma kinux iqisu ruħhom bħala tali, it-tieni nett, il-fatt li s-Segretarju Ġenerali tan-Nazzjonijiet Uniti (NU) kien indika li IMG ma kienx aġenzija speċjalizzata tan-NU u, it-tielet nett, il-fatt li kienu jeżistu inċertezzi relatati mas-setgħat tal-persuni li rrappreżentaw ċerti Stati preżenti waqt l-iffirmar tal-att ta’ kostituzzjoni ta’ IMG. Id-Direttur Ġenerali għall-Kooperazzjoni Internazzjonali u l-Iżvilupp tal-Kummissjoni indika ukoll li, minħabba d-dubji li dawn l-element qajmu dwar l-istatus ta’ IMG, kien ta struzzjonijiet lis-servizzi tiegħu sabiex jissospendu temporanjament, fir-rigward tiegħu, l-użu tal-proċeduri li jippermettu t-twettiq tal-kompiti tal-baġit minn organizzazzjonijiet internazzjonali.
–      Fil‑15 ta’ Diċembru 2014, il-Kummissjoni rċeviet ir-rapport stabbilit mill-OLAF fi tmiem l-investigazzjoni tiegħu (iktar ’il quddiem ir-‘rapport tal-OLAF’), flimkien ma’ sensiela ta’ rakkomandazzjonijiet. F’dan ir-rapport l-OLAF ikkunsidra, essenzjalment, li IMG ma kienx jikkostitwixxi organizzazzjoni internazzjonali, fis-sens tal-leġiżlazzjoni finanzjarja tal‑2002 u tal‑2012, u rrakkomanda lill-Kummissjoni timponi sanzjonijiet fuq IMG kif ukoll twettaq l-irkupru tas-somom li kienu tħallsu lil IMG f’din il-kwalità.
–      L-għada, il-Kummissjoni adottat id-deċiżjoni tas‑16 ta’ Diċembru 2014, billi bbażat ruħha fuq l-Artikolu 84 tar-Regolament Nru 966/2012. Skont l-Artikolu 1 ta’ din id-deċiżjoni, l-Anness 2 tad-deċiżjoni inizjali huwa ssostitwit b’anness ġdid, li t-taqsimiet 1 u 4.3 tiegħu jistabbilixxu, essenzjalment, li l-implimentazzjoni tal-programm ta’ żvilupp kummerċjali stabbilit minn din id-deċiżjoni inizjali se tkun ipprovduta permezz ta’ ġestjoni indiretta, mhux aktar minn IMG, iżda minn Deutsche Gesellschaft für Internationale Zusammenarbeit GmbH (iktar ’il quddiem ‘GIZ’).
–      Fis‑16 ta’ Jannar 2015, is-servizz legali tal-Kummissjoni pproduċa nota intitolata ‘Analiżi legali tar-[rapport tal-OLAF] fl-investigazzjoni […] li tirrigwarda lil [IMG]’ (iktar ’il quddiem l-‘opinjoni tas-servizz legali’).
–      Fit‑8 ta’ Mejju 2015, il-Kummissjoni bagħtet lil IMG ittra li tinformah dwar l-azzjonijiet li kellha ħsieb tieħu dwar ir-rapport tal-OLAF, fejn hija informatu li, filwaqt li ma tatx segwitu għall-parti l-kbira tar-rakkomandazzjonijiet tal-OLAF, hija kienet ddeċidiet, inter alia, li, sakemm ikun hemm ċertezza assoluta fir-rigward tal-istatus ta’ organizzazzjoni internazzjonali ta’ IMG, is-servizzi tagħha ma kinux se jibqgħu jikkonkludu ftehimiet ta’ delega ġodda miegħu skont il-metodu ta’ ġestjoni indiretta ma’ organizzazzjoni internazzjonali, previst mir-Regolament Nru 966/2012. Hija din il-parti tal-imsemmija ittra li tikkostitwixxi d-deċiżjoni tat‑8 ta’ Mejju 2015, imsemmija fil-punt 1 ta’ din is-sentenza”.
III. Sentenza C‑183/17 P u C‑184/17 P

9.        IMG ippreżenta żewġ rikorsi quddiem il-Qorti Ġenerali kontra d-deċiżjonijiet tal-Kummissjoni tas‑16 ta’ Diċembru 2014 (rikors T‑29/15) u tat‑8 ta’ Mejju 2015 (rikors T‑381/15). Fit-tnejn li huma huwa talab l-annullament ta’ dawn id-deċiżjonijiet u fit-tieni wieħed talab il-kumpens għad-danni kkawżati.

10.      Fit‑2 ta’ Frar 2017, il-Qorti Ġenerali tat sentenzi ta’ ċaħda separati tar-rikorsi T‑29/15 u T‑381/15 rispettivament.

11.      IMG ippreżenta żewġ appelli kontra dawn is-sentenzi. Filwaqt li ddeċidiet fuqhom fis-sentenza C‑183/17 P u C‑184/17 P, il-Qorti tal-Ġustizzja laqgħet it-tieni aggravju ta’ kull wieħed minnhom u annullat is-sentenzi tal-ewwel istanza.

12.      Skont il-Qorti tal-Ġustizzja, il-Qorti Ġenerali kienet wettqet żball ta’ liġi “meta ġġustifikat l-adozzjoni tad-deċiżjonijiet ikkontestati [tal-Kummissjoni] permezz tad-dubji li kellha fir-rigward tal-istatus ta’ ‘organizzazzjoni internazzjonali’ ta’ IMG, fis-sens tal-leġiżlazzjoni finanzjarja tal‑2002 u tal‑2012” (10).

13.      Skont il-Qorti tal-Ġustizzja, l-elementi esposti mill-Qorti Ġenerali sabiex tikkunsidra li d-dubji tal-Kummissjoni kienu ġġustifikati ma kinux jippermettu li dawn jiġu ssostanzjati skont il-liġi (11).

14.      Il-Qorti tal-Ġustizzja ddikjarat li l-fatt li jintlaqgħu ir-rispettivi  tieni aggravju kellu dawn il-konsegwenzi:
–      L-iżball ta’ liġi mwettaq mill-Qorti Ġenerali wassal għall-annullament sħiħ tas-sentenzi T‑29/15 u T‑381/15.
–      Iż-żewġ każijiet kienu fi stadju li jistgħu jiġu deċiżi, sa fejn IMG talab id-dikjarazzjoni ta’ invalidità tad-Deċiżjonijiet tas‑16 ta’ Diċembru 2014 u tat‑8 ta’ Mejju 2015.
–      Billi dawn iż-żewġ deċiżjonijiet kienu vvizzjati bl-istess żball ta’ liġi bħas-sentenzi T‑29/15 u T‑381/15, dawn kellhom ukoll jiġu annullati fl-intier tagħhom.
–      It-talba għal kumpens għad-danni kkawżati lil IMG minħabba d-Deċiżjoni tat‑8 ta’ Mejju 2015 ma kinitx, għall-kuntrarju, fi stadju li tiġi deċiża, u għalhekk kellha tintbagħat lura quddiem il-Qorti Ġenerali.

15.      IMG talab lill-Qorti tal-Ġustizzja tinterpreta l-punti 1 sa 3 tad-dispożittiv tas-sentenza C‑183/17 P u C‑184/17 P. Huwa allega, f’dan ir-rigward, li l-Kummissjoni ma setax ikollha dubju dwar l-istatus tiegħu ta’ organizzazzjoni internazzjonali, skont il-leġiżlazzjonijiet finanzjarji tal‑2002 u tal‑2012.

16.      Il-Qorti tal-Ġustizzja ċaħdet it-talba għal interpretazzjoni ta’ IMG (12), billi ppreċiżat b’mod partikolari, li hija llimitat lilha nnifisha sabiex tiddikjara bħala żbaljati d-dubji espressi mill-Kummissjoni, abbażi ta’ xi punti ta’ liġi, relatati mal-istatus ta’ organizzazzjoni internazzjonali ta’ IMG. Għall-kuntrarju, hija fl-ebda każ ma kienet iddeċidiet jekk, abbażi ta’ analiżi mhux ivvizzjata bi żball ta’ liġi u bil-provi rilevanti kollha, IMG kellux jitqies li jibbenefika minn dan l-istatus (13).
IV.    Is-sentenza appellata

17.      Wara l-għoti tas-sentenza tal-Qorti tal-Ġustizzja C‑183/17 P u C‑184/17 P, il-Qorti Ġenerali, wara li rċeviet l-osservazzjonijiet tal-partijiet, tat is-sentenza appellata, fejn ċaħdet it-talba għad-danni ta’ IMG, rigward id-danni allegatament ikkawżati mid-Deċiżjoni tat‑8 ta’ Mejju 2015.

18.      Permezz tas-sentenza appellata, il-Qorti Ġenerali:
–      Ikkunsidrat li t-talba kienet inammissibbli sa fejn kienet intiża sabiex tikseb kumpens għal sensiela ta’ danni li jiżdiedu ma’ dawk li jidhru fir-rikors promotur jew li bidlu n-natura tagħhom. B’mod partikolari, hija ddikjarat inammissibbli t-talbiet ta’ IMG intiżi sabiex jinkiseb kumpens in natura għal ċerti danni materjali u morali li huwa allega li ġarrab minħabba d-Deċiżjoni tat‑8 ta’ Mejju 2015.
–      Hija qieset ammissibbli t-talba sa fejn din kienet tirrigwarda dannu materjali kkwantifikat għal EUR 3 miljuni, minn naħa, u dannu morali stabbilit għal euro simboliku, min-naħa l-oħra.
–      Hija sostniet li, anki jekk kienet ivvizzjata b’illegalità għar-raġunijiet esposti fis-sentenza C‑183/17 P u C‑184/17 P, id-Deċiżjoni tat‑8 ta’ Mejju 2015 ma kienet kisret l-ebda “dispożizzjoni legali li tagħti drittijiet lill-individwi”. Huwa għalhekk li hija kklassifikat bħala infondata l-allegazzjoni ta’ IMG li d-dispożizzjonijiet tal-leġiżlazzjonijiet finanzjarji tal‑2002 u tal‑2012 kellhom jiġu interpretati, fid-dawl tat-tagħlim tad-dritt internazzjonali pubbliku dwar il-kunċett ta’ “organizzazzjoni internazzjonali”, fis-sens li jagħtu lill-entitajiet, li lilhom il-Kummissjoni rrikonoxxiet dan l-istatus, “dritt miksub” li jiġu ttrattat bħala tali. 
–      Hija rrilevat li, anki jekk jiġi aċċettat li r-rikonoxximent tal-istatus ta’ organizzazzjoni internazzjonali lil entità partikolari jista’ jkun definittiv fid-dritt internazzjonali pubbliku, il-prinċipju ta’ ġestjoni finanzjarja tajba msemmi fl-Artikolu 310 TFUE u fl-Artikolu 317 TFUE jimponi fuq il-Kummissjoni l-obbligu li tadotta l-miżuri kollha neċessarji sabiex tipproteġi l-interessi finanzjarji tal-Unjoni, b’mod partikolari meta hija tafda t-twettiq ta’ attivitajiet baġitarji lil organizzazzjonijiet internazzjonali.
–      Hija żiedet li mis-sentenza tal-Qorti tal-Ġustizzja C‑183/17 P u C‑184/17 P (punti 88 sa 90) jirriżulta li, anki jekk entità partikolari kellha tiġi rrikonoxxuta l-istatus ta’ organizzazzjoni internazzjonali, fis-sens tal-leġiżlazzjonijiet finanzjarji tal‑2002 u tal‑2012, dan l-istatus jista’ sussegwentement jiġi kkontestat mill-Kummissjoni, jekk dan ikun iġġustifikat.
–      Hija ċaħdet bħala infondata l-allegazzjoni ta’ IMG li l-illegalità tad-Deċiżjoni tat‑8 ta’ Mejju 2015, iddikjarata mill-Qorti tal-Ġustizzja, kellha titqies li tixbah ksur tal-prinċipju ta’ amministrazzjoni tajba stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea u, b’mod iktar partikolari, l-obbligu li jiġi eżaminat bir-reqqa u b’imparzjalità l-istatus tiegħu ta’ organizzazzjoni internazzjonali fid-dawl tal-leġiżlazzjonijiet finanzjarji tal‑2002 u tal‑2012, billi jittieħdu inkunsiderazzjoni l-punti kollha ta’ fatt u ta’ liġi rilevanti (14).
–      Finalment, hija ddikjarat li l-ksur tal-leġiżlazzjonijiet finanzjarji tal‑2002 u tal‑2012 invokat minn IMG ma kien jidher fl-ebda każ li huwa “suffiċjentement serju” fis-sens tal-ġurisprudenza, peress li IMG ma weriex li l-Kummissjoni ma kellha ebda marġni ta’ diskrezzjoni sabiex tapplikahom.

19.      Fil-qosor, il-Qorti Ġenerali ċaħdet l-eżistenza ta’ ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi, b’tali mod li t-talba għad-danni ta’ IMG kellha tiġi miċħuda fl-intier tagħha.
V.      Atti proċedurali oħra li għandhom effett possibbli fuq il-kawża

20.      B’mod parallel mal-iżvolġiment tal-proċedura quddiem il-Qorti Ġenerali fil-Kawża T‑381/15 RENV, il-Kummissjoni u IMG skambjaw korrispondenza dwar l-eżekuzzjoni tas-sentenza C‑183/17 P u C‑184/17 P. Dan l-iskambju jiżvela li huma interpretaw il-bażijiet legali tagħhom b’mod differenti:
–      għall-Kummissjoni, l-annullament tad-Deċiżjonijiet tal‑14 ta’ Diċembru 2014 u tat‑8 ta’ Mejju 2015 kien ibbażat fuq in-nuqqas ta’ motivazzjoni tagħhom. 
–      mill-banda l-oħra, għal IMG, l-annullament kien jobbliga lill-Kummissjoni tirrikonoxxilu l-istatus ta’ organizzazzjoni internazzjonali fis-sens tal-leġiżlazzjonijiet finanzjarji tal‑2002 u tal‑2012.

21.      Fil-kuntest ta’ dan l-iskambju, il-Kummissjoni, fit‑18 ta’ Lulju 2019, bagħtet ittra lil IMG li fiha hija qieset li, permezz tas-sentenza C‑183/17 P u C‑184/17 P, il-Qorti tal-Ġustizzja ma kinitx ikkonkludiet li IMG kien organizzazzjoni internazzjonali. L-eżekuzzjoni ta’ tali sentenza għalhekk ma kinitx teżiġi “r-rikonoxximent awtomatiku ta’ IMG bħala organizzazzjoni internazzjonali, iżda kienet teżiġi l-evalwazzjoni mill-ġdid tal-istatus legali tiegħu fid-dawl tal-informazzjoni disponibbli u tar-regoli finanzjarji applikabbli” (15).

22.      IMG ippreżenta rikors kontra din l-ittra quddiem il-Qorti Ġenerali (T‑645/19), fejn talab, minn naħa, l-annullament tagħha u, min-naħa l-oħra, il-kumpens għad-danni li hija kkawżatlu.

23.      Permezz tad-digriet tad‑9 ta’ Settembru 2020 (16), il-Qorti tal-Ġustizzja ċaħdet ir-rikors T‑645/19. IMG ippreżenta l-appell C‑619/20 P kontra dan id-digriet.

24.      Finalment, IMG ippreżenta quddiem il-Qorti Ġenerali rikors ġdid għal responsabbiltà mhux kuntrattwali kontra l-Kummissjoni (Kawża T‑752/20, IMG vs Il‑Kummissjoni, pendenti), li fil-kuntest tiegħu huwa jitlob kumpens għad-danni materjali u morali allegatament imġarrba minnu minħabba l-aġir tal-Kummissjoni u tal-OLAF fil-kuntest tal-investigazzjoni li huwa kien is-suġġett tagħha.
VI.    It-talbiet tal-partijiet u l-proċedura quddiem il-Qorti tal-Ġustizzja fil-kuntest tal-appell C‑620/20 P

25.      IMG jitlob li l-Qorti tal-Ġustizzja jogħġobha:
–      tannulla s-sentenza tal-Qorti Ġenerali tad‑9 ta’ Settembru 2020 fil-Kawża T‑381/15/RENV.
–      tilqa’ t-talbiet imressqa fl-ewwel istanza mill-appellant, ifformulati mill-ġdid, u, għaldaqstant:
–        tikkundanna lill-parti konvenuta tikkumpensa d-danni materjali u morali kif riflessi fl-osservazzjonijiet tagħha sussegwenti għar-rinviju tal-Kawża T‑381/15 RENV.
–        tikkundanna lill-parti konvenuta għall-ispejjeż kollha.

26.      Il-Kummissjoni titlob li l-Qorti tal-Ġustizzja tiċħad l-appell u tikkundanna lil IMG għall-ħlas tal-ispejjeż relatati.

27.      Il-Qorti tal-Ġustizzja ddeċidiet li tgħaqqad l-appelli C‑619/20 P u C‑620/20 P għall-finijiet tas-sentenza.

28.      Fuq indikazzjoni tal-Qorti tal-Ġustizzja, dawn il-konklużjonijiet ser ikunu limitati għall-Kawża C‑620/20 P.
VII. Analiżi tal-appell C‑620/20 P

A.      Preliminari: l-aggravju mressaq mill-Kummissjoni

29.      Permezz ta’ ittra tas‑16 ta’ Ġunju 2021, il-Kummissjoni informat lir-Reġistru tal-Qorti tal-Ġustizzja b’element li hija kklassifikat bħala “fatt ġdid importanti”, jiġifieri l-komunikazzjoni lil IMG, fit‑8 ta’ Ġunju 2021, tal-evalwazzjoni (negattiva) tal-istatus tiegħu bħala organizzazzjoni internazzjonali, imwettqa għall-finijiet tal-eżekuzzjoni tas-sentenza C‑183/17 P u C‑184/17 P fid-dawl tal-leġiżlazzjonijiet finanzjarji tal‑2002, tal‑2012 u tal‑2018.

30.      Konformement ma’ din l-evalwazzjoni, li għandha tiġi applikata retroattivament mill‑2014, IMG ma jistax iwettaq l-implimentazzjoni tal-fondi tal-Unjoni permezz tal-modalità ta’ ġestjoni indiretta minn organizzazzjoni internazzjonali.

31.      Il-Kummissjoni tikkunsidra li dan il-fatt jista’ jċaħħad l-appelli C‑619/20 P u C‑620/20 P mill-għan tagħhom u għalhekk tinvokah bħala aggravju (ġdid), skont l-Artikolu 127 tar-Regoli tal-Proċedura tal-Qorti tal-Ġustizzja.

32.      IMG oppona din it-talba tal-Kummissjoni u, barra minn hekk, ippreżenta, quddiem il-Qorti Ġenerali, rikors għal annullament kontra d-deċiżjoni tal-Kummissjoni li tinsab fl-ittra tat-8 ta’ Lulju 2021 (17).

33.      Permezz ta’ dan l-aggravju l-ġdid, il-Kummissjoni tistenna li l-Qorti tal-Ġustizzja issa tiddeċiedi dwar il-kwalità jew le ta’ organizzazzjoni internazzjonali ta’ IMG u tikkonstata t-telf li seħħ tal-għan tal-appell.

34.      It-talba tal-Kummissjoni hija inammissibbli fil-kuntest ta’ dan l-appell, minħabba li:
–      fl-ewwel lok, il-legalità tad-deċiżjoni tal-Kummissjoni tat‑8 ta’ Lulju 2021 tiġi deċiża quddiem il-Qorti Ġenerali fil-Kawża T‑509/21, li għadha pendenti.
–      fit-tieni lok, dan l-appell jikkonċerna biss il-konsegwenzi tal-illegalità evalwata fis-sentenza C‑183/17 P u C‑184/17 P. Meta tiddeċidih, għandu jiġi kkonstatat jekk din l-illegalità tatx lok għar-responsabbiltà tal-Unjoni. Din il-kwistjoni ma titlifx l-iskop tagħha u l-IMG lanqas ma jitlef l-interess tiegħu sabiex jeżerċita l-azzjoni għad-danni fir-rigward ta’ sitwazzjoni fil-passat, għas-sempliċi raġuni li l-Kummissjoni ddeċidiet, fl‑2021, li IMG ma huwiex organizzazzjoni internazzjonali fis-sens tal-leġiżlazzjoni finanzjarja tal-Unjoni.
–      fit-tielet lok, is-suġġett tal-appell ma jistax ivarja meta mqabbel ma’ dak tas-sentenza appellata (18).
B.      L-ewwel aggravju: ksur tas-sentenza C‑183/17 P u C‑184/17 P

1.      L-argumenti tal-partijiet

35.      IMG jargumenta li l-Qorti Ġenerali ma tikkonformax ruħha, fis-sentenza appellata, mad-deċiżjoni tal-Qorti tal-Ġustizzja fis-sentenza C‑183/17 P u C‑184/17 P.

36.      Fil-fehma tiegħu, il-Qorti Ġenerali, minflok ma ħadet l-illegalità tad-Deċiżjoni tat‑8 ta’ Mejju 2015 bħala xi ħaġa ggarantita, ammettiet li l-Kummissjoni tista’ tkompli tikkontesta l-istatus ta’ IMG bħala organizzazzjoni internazzjonali, minkejja l-fatt li s-sentenza C‑183/17 P u C‑184/17 P ikkonstatat li d-dubji tal-Kummissjoni dwar in-natura ta’ IMG ma kinux fondati.

37.      Il-Kummissjoni tikkontesta l-argumenti ta’ IMG u titlob li dan l-aggravju jiġi miċħud.
2.      Evalwazzjoni

38.      It-tieni paragrafu tal-Artikolu 61 tal-Istatut tal-Qorti tal-Ġustizzja jipprovdi li, “[f]’ każ ta’ rinviju, fuq punti ta’ dritt il-Qorti Ġenerali tkun marbuta bid-deċizjoni tal-Qorti tal-Ġustizzja”.

39.      Fil-fehma tiegħi, il-Qorti Ġenerali ma tiksirx din id-dispożizzjoni u lanqas ma tinjora t-termini tas-sentenza C‑183/17 P u C‑184/17 P, meta tirrifjuta l-kumpens mitlub minn IMG wara li ddeċidiet li minn din is-sentenza ma jirriżultax l-obbligu li din l-entità titqies bħala organizzazzjoni internazzjonali awtorizzata, skont il-leġiżlazzjonijiet finanzjarji tal‑2002 u tal‑2012, sabiex tingħata kompiti ta’ implimentazzjoni baġitarja u sabiex tirċievi l-fondi korrispondenti fil-kuntest ta’ ġestjoni indiretta.

40.      B’mod partikolari, kuntrarjament għal dak li jsostni IMG, mis-sentenza C‑183/17 P u C‑184/17 P ma jirriżultax li, ladarba l-Kummissjoni rrikonoxxiet lil entità l-istatus ta’ organizzazzjoni internazzjonali, hija ma tistax terġa’ tikkunsidrah mill-ġdid.

41.      Għall-kuntrarju, mis-sentenza C‑183/17 P u C‑184/17 P, u mid-digriet sussegwenti C‑183/17 P‑INT jirriżulta li r-rikonoxximent mill-Kummissjoni tal-istatus ta’ organizzazzjoni internazzjonali, fis-sens tal-leġiżlazzjonijiet finanzjarji tal‑2002 u tal‑2012, ma kienx definittiv u seta’, taħt ċerti kundizzjonijiet, jiġi evalwat mill-ġdid.

42.      Id-digriet C‑183/17 P‑INT huwa partikolarment ċar f’dan ir-rigward. Kif diġà osservajt, fih il-Qorti tal-Ġustizzja tillimita t-tifsira tas-sentenza C‑183/17 P u C‑184/17 P billi tiddikjara li ma kinitx iddeċidiet minn qabel jekk, wara analiżi tal-fatturi rilevanti kollha, IMG kellux, jew le, l-istatus ta’ organizzazzjoni internazzjonali. Din kienet kwistjoni li kellha tiddeċiedi dwarha l-Qorti Ġenerali.

43.      B’hekk, l-annullament tas-sentenza tal-Qorti Ġenerali u tad-deċiżjoni tal-Kummissjoni mill-Qorti tal-Ġustizzja ma kienx jimplika, kif fil-fatt jirriżulta mis-sentenza appellata, li l-leġiżlazzjoni finanzjarja tagħti lill-appellant dritt li jkompli jiġi rrikonoxxut bħala organizzazzjoni internazzjonali u, għaldaqstant, li jikkonkludi ftehimiet ta’ delega mal-Kummissjoni taħt sistema ta’ ġestjoni indiretta.

44.      Barra minn hekk, jista’ jingħad ukoll li l-Kummissjoni għandha l-obbligu li tevalwa mill-ġdid l-istatus ta’ organizzazzjoni internazzjonali, bħal IMG, qabel ma tallokalha l-ġestjoni indiretta tal-fondi tal-baġit tal-Unjoni, kull meta jitqajmu dubji dwar in-natura tagħha.

45.      Għaldaqstant, l-ewwel aggravju għandu jiġi miċħud bħala infondat.
C.      It-tieni aggravju: ksur tal-kunċett ta’ organizzazzjoni internazzjonali previst mir-regolament finanzjarju

1.      L-argumenti tal-partijiet

46.      IMG jallega li s-sentenza appellata: a) tinterpreta b’mod żbaljat il-kunċett ta’ organizzazzjoni internazzjonali previst mil-leġiżlazzjoni finanzjarja; b) tikser ir-rikonoxximent internazzjonali u l-ġerarkija regolatorja; u c) ma tikkonformax mal-interpretazzjoni li s-sentenza C‑183/17 P u C‑184/17 P tagħmel tar-regolamenti finanzjarji tal-Unjoni.

47.      Skont IMG, il-Qorti Ġenerali fixklet il-klassifikazzjoni tal-entità bħala organizzazzjoni internazzjonali mal-kapaċità tagħha li tiggarantixxi l-ġestjoni finanzjarja tal-Unjoni. Il-Kummissjoni għandha tiżgura l-ġestjoni finanzjarja tajba tal-fondi tal-baġit tal-Unjoni, iżda hija ma tistax tinjora l-eżistenza stess ta’ organizzazzjoni internazzjonali, jiġifieri l-infurzabbiltà tagħha fid-dritt internazzjonali. 

48.      Il-Kummissjoni tikkontesta r-raġunament ta’ IMG u titlob li l-aggravju jiġi miċħud bħala ineffettiv jew manifestament infondat.
2.      Evalwazzjoni

49.      Skont il-punt 4 tad-dispożittiv tas-sentenza C‑183/17 P u C‑184/17 P, wara r-rinviju tal-kawża l-Qorti Ġenerali kellha tiddeċiedi dwar “it-talba għal kumpens [ta’ IMG] fir-rigward tad-danni li allegatament ġew ikkawżati lil din l-entità permezz tad-deċiżjoni tal-Kummissjoni [stabbilita fl-ittra tagħha tat‑8 ta’ Mejju 2015]”.

50.      Sabiex tiddeċiedi dwar din it-talba, il-Qorti Ġenerali ma kellhiex għalfejn tiddeċiedi dwar l-istatus ta’ IMG bħala organizzazzjoni internazzjonali fid-dawl tar-regoli tad-dritt internazzjonali pubbliku li jorbtu lill-Unjoni. Kien biżżejjed, kif għamlet fil-punti 78 sa 80 tas-sentenza appellata, li tirrileva li l-kunċett ta’ organizzazzjoni internazzjonali użat mir-regoli finanzjarji tal‑2002 u tal‑2012 huwa dak użat fid-dritt internazzjonali, iżda li dawn ir-regoli jużawh għall-għan speċifiku tal-implimentazzjoni tal-baġit tal-Unjoni.

51.      Il-Qorti Ġenerali ddikjarat (19), ġustament fil-fehma tiegħi, li l-Kummissjoni, meta eżaminat jekk l-appellant kienx organizzazzjoni internazzjonali għall-finijiet tal-konklużjoni ta’ ftehimiet ta’ delega taħt sistema ta’ ġestjoni indiretta, “għandha mhux biss tieħu inkunsiderazzjoni l-prinċipji tad-dritt internazzjonali dwar l-organizzazzjonijiet internazzjonali, iżda wkoll tieħu l-miżuri kollha neċessarji sabiex tipproteġi l-interessi finanzjarji tal-Unjoni, skont il-prinċipju [ta’ ġestjoni finanzjarja tajba” msemmi iktar ’il fuq” (20).

52.      Għaldaqstant, f’din il-kawża, in-natura ta’ organizzazzjoni internazzjonali ta’ IMG skont id-dritt internazzjonali ma hijiex element rilevanti għall-finijiet tad-determinazzjoni tar-responsabbiltà mhux kuntrattwali tal-Unjoni. Din isseħħ biss jekk l-illegalità tad-Deċiżjoni tal-Kummissjoni (tat‑8 ta’ Mejju 2015) annullata mill-Qorti tal-Ġustizzja tista’ tiġi kklassifikata bħala ksur suffiċjentement serju ta’ regola tal-Unjoni li tagħti drittijiet lill-individwi.

53.      Ir-regoli tad-dritt internazzjonali invokati minn IMG, anki jekk jagħmlu parti mid-dritt tal-Unjoni, ma jagħtux lil organizzazzjoni internazzjonali d-dritt li l-istatus tagħha, ladarba rrikonoxxut mill-Unjoni, ma jkunx jista’ jerġa’ jiġi evalwat (21). L-evalwazzjoni mill-ġdid mill-Kummissjoni, meta jkun hemm provi suffiċjenti, hija koerenti mal-għan li tiżgura l-ġestjoni finanzjarja tajba tal-baġit tal-Unjoni.

54.      Barra minn hekk, organizzazzjoni internazzjonali ma tistax issostni li l-parteċipazzjoni tagħha fil-ġestjoni indiretta tal-fondi tal-baġit tal-Unjoni matul perijodu ta’ żmien tiggarantilha d-dritt li tkompli tagħmel dan fil-futur. 

55.      Skont il-leġiżlazzjonijiet finanzjarji tal‑2002 u tal‑2012, il-Kummissjoni għandha setgħa diskrezzjonali wiesgħa, li tawtorizzaha tagħżel, fost l-organizzazzjonijiet internazzjonali, dawk li huma l-iktar adattati sabiex iwettqu ġestjoni indiretta tal-fondi tal-baġit tagħha, skont l-eżiġenzi tal-prinċipju ta’ ġestjoni finanzjarja tajba.

56.      L-argumenti l-oħra ta’ IMG dwar ir-rikonoxximent tal-organizzazzjonijiet internazzjonali huma ineffettivi, għaliex huma bbażati fuq il-premessa żbaljata li, fis-sentenza C‑183/17 P u C‑184/17 P, il-Qorti tal-Ġustizzja tat lil IMG din il-kwalità.

57.      Fi kwalunkwe każ, ladarba l-Kummissjoni adottat id-Deċiżjoni l-ġdida tagħha tat‑8 ta’ Lulju 2021 (22), li kontriha IMG ippreżenta r-rikors għal annullament T‑509/21, fil-kuntest ta’ din il-proċedura quddiem il-Qorti Ġenerali għandha tiġi deċiża l-kwistjoni dwar jekk din l-entità tistax tiġi kklassifikata bħala organizzazzjoni internazzjonali għall-finijiet tal-ġestjoni indiretta tal-fondi tal-baġit tal-Unjoni. Il-Qorti tal-Ġustizzja ma tistax loġikament tantiċipa s-sentenza mogħtija mill-Qorti Ġenerali wara dan ir-rikors.

58.      Għaldaqstant, it-tieni aggravju għandu jiġi miċħud bħala infondat, minn naħa, u ineffettiv, min-naħa l-oħra.
D.      It-tielet aggravju: ksur tal-prinċipju ta’ amministrazzjoni tajba

1.      L-argumenti tal-partijiet

59.      IMG isostni li l-Qorti Ġenerali żbaljat meta qieset (punti 90 sa 93 tas-sentenza appellata) li ma kienx hemm ksur tal-prinċipju ta’ amministrazzjoni tajba li ta lok għar-responsabbiltà mhux kuntrattwali tal-Kummissjoni.

60.      In-natura inġustifikata tad-dubji dwar l-istatus ta’ IMG, li wassal għall-annullament mill-Qorti tal-Ġustizzja tad-Deċiżjoni tal-Kummissjoni tat‑8 ta’ Mejju 2015, timplika li din l-istituzzjoni wettqet illegalità u kisret il-prinċipju ta’ amministrazzjoni tajba (Artikolu 41 tal-Karta), bi ksur tal-obbligu li s-sitwazzjoni tiegħu tiġi ttrattata bir-reqqa u b’imparzjalità.

61.      Il-Kummissjoni tikkontesta dan l-argument ta’ IMG u tipproponi li l-aggravju jiġi miċħud.
2.      Evalwazzjoni

62.      It-tielet aggravju huwa bbażat fuq premessa mhux xierqa li timpedixxi l-iżvolġiment ulterjuri tiegħu: mis-sentenza C‑183/17 P u C‑184/17 P huwa jiddeduċi, għal darba oħra, li l-Kummissjoni għandha tirrikonoxxi b’mod awtomatiku u irrevokabbli n-natura tiegħu ta’ organizzazzjoni internazzjonali, għall-finijiet tal-ġestjoni indiretta ta’ fondi tal-baġit tal-Unjoni.

63.      IMG jidentifika l-illegalità mwettqa mill-Kummissjoni fid-Deċiżjoni tagħha tat‑8 ta’ Mejju 2015 permezz tal-ksur tal-prinċipju ta’ amministrazzjoni tajba, sabiex isostni li dan il-ksur jimplika, sempliċement, ir-responsabbiltà mhux kuntrattwali tal-Unjoni.

64.      Kif ser nispjega f’iktar dettall fil-kuntest tat-trattament tar-raba’ aggravju (li miegħu jikkoinċidi dak preżentement analizzat), sempliċi ksur tal-prinċipju ta’ amministrazzjoni tajba ma huwiex biżżejjed sabiex tiġi stabbilita r-responsabbiltà mhux kuntrattwali tal-Unjoni. Din tal-aħħar teħtieġ li l-oriġini tagħha jkun ibbażat fuq ksur suffiċjentement serju.

65.      F’dan l-aggravju, IMG ma jressaqx argumenti intiżi li jistabbilixxu l-preżenza ta’ ksur suffiċjentement serju. B’mod partikolari, huwa ma jindikax kif l-iżbalji ta’ liġi u ta’ evalwazzjoni li wasslu lill-Qorti tal-Ġustizzja tannulla d-Deċiżjoni tal-Kummissjoni tat‑8 ta’ Mejju 2015 jikkostitwixxu ksur tal-prinċipju ta’ amministrazzjoni tajba (b’mod partikolari fir-rigward tal-obbligu li tittieħed azzjoni b’imparzjalità) suffiċjentement serju.

66.      It-tielet aggravju, għaldaqstant, għandu jiġi miċħud bħala infondat.
E.      Ir-raba’ aggravju: interpretazzjoni żbaljata tal-kunċett ta’ ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi.

1.      L-argumenti tal-partijiet

67.      Skont IMG, il-Qorti Ġenerali, fil-punti 87 sa 98 tas-sentenza appellata, applikat b’mod żbaljat ir-rekwiżit ta’ ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi, bħala kundizzjoni għall-istabbiliment tar-responsabbiltà mhux kuntrattwali tal-Unjoni.

68.      Fil-fehma tiegħu, l-organizzazzjonijiet internazzjonali li għalihom il-Kummissjoni tirrikonoxxi l-possibbiltà li jwettqu l-ġestjoni indiretta tal-fondi tal-Unjoni għandhom, skont ir-regoli finanzjarji tal‑2002 u tal‑2012, dritt li l-istatut tagħhom ma jiġix eżaminat mill-ġdid sussegwentement mill-Kummissjoni.

69.      Barra minn hekk, IMG iqis li l-Kummissjoni ma kellha l-ebda marġni ta’ diskrezzjoni u li s-sempliċi ksur tad-dritt li ma jiġix ikkontestat l-istatus tiegħu jwassal għal ksur suffiċjentement serju ta’ dispożizzjoni legali intiża li tagħti drittijiet lill-individwi.

70.      Barra minn hekk, il-Qorti Ġenerali wettqet żball fil-punti 90 sa 92 tas-sentenza appellata billi ma rrikonoxxietx li l-Kummissjoni kisret il-prinċipju ta’ amministrazzjoni tajba. Dan il-ksur seħħ peress li l-Kummissjoni ma aġixxietx bl-imparzjalità li dan il-prinċipju jinvolvi, u dan jimplika ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi.

71.      Il-Kummissjoni tikkontesta l-argumenti ta’ IMG u titlob li dan l-aggravju jiġi miċħud, billi tissuġġerixxi l-inammissibbiltà parzjali tiegħu, minħabba nuqqas ta’ ċarezza fir-rigward tal-allegat ksur tal-prinċipju ta’ amministrazzjoni tajba.
2.      Evalwazzjoni

72.      Skont il-Qorti tal-Ġustizzja, ir-responsabbiltà mhux kuntrattwali tal-Unjoni msemmija fit-tieni paragrafu tal-Artikolu 340 TFUE, għandha tissodisfa dawn il-kundizzjonijiet (23):
–      l-illegalità tal-aġir li bih hija akkużata l-istituzzjoni tal-Unjoni, li għandha tkun ksur suffiċjentement serju ta’ dispożizzjoni legali li għandha l-għan li tagħti drittijiet lill-persuni fiżiċi jew ġuridiċi;
–      ir-realtà tad-dannu; u
–      l-eżistenza ta’ rabta kawżali bejn l-aġir tal-istituzzjoni u d-dannu invokat.

73.      Meta waħda minn dawn il-kundizzjonijiet ma tkunx issodisfatta, l-appell għandu jiġi miċħud fl-intier tiegħu, mingħajr ma jkun neċessarju li jiġu eżaminati l-oħrajn (24).

74.      Il-Qorti tal-Ġustizzja tafferma li “[…] huwa biss ksur suffiċjentement serju, u mhux kwalunkwe ksur, ta’ regola tad-dritt tal-Unjoni li tipproteġi lill-individwi li jista’ jagħti lok għar-responsabbiltà mhux kuntrattwali tal-Unjoni. Barra minn hekk, meta istituzzjoni jew korp tal-Unjoni jingħata setgħa diskrezzjonali, huwa biss ksur manifest u gravi, mill-istanza involuta, tal-limiti li huma imposti għal din is-setgħa li jista’ tikkostitwixxi tali ksur suffiċjentement serju tad-dritt tal-Unjoni” (25).

75.      Għalhekk ikun hemm ksur suffiċjentement serju ta’ dispożizzjoni legali li għandha l-għan li tagħti drittijiet lill-persuni fiżiċi jew ġuridiċi meta l-ksur ikun ta’ tali natura li jattribwixxi lill-istituzzjoni ksur manifest u gravi tal-limiti imposti fuq is-setgħa diskrezzjonali tagħha.

76.      F’dan ir-rigward, l-elementi li għandhom jittieħdu inkunsiderazzjoni huma, b’mod partikolari, il-kumplessità tas-sitwazzjonijiet, il-livell ta’ ċarezza u ta’ preċiżjoni tar-regola miksura u l-portata tal-marġni ta’ diskrezzjoni li r-regola miksura tħalli għall-istituzzjoni tal-Unjoni (26).

77.      Meta istituzzjoni tal-Unjoni jkollha marġni ta’ diskrezzjoni kunsiderevolment imnaqqas, jew saħansitra ineżistenti, is-sempliċi ksur tad-dritt tal-Unjoni jista’ jkun biżżejjed sabiex tiġi stabbilita l-eżistenza ta’ ksur suffiċjentement serju u li tiġi stabbilita r-responsabbiltà mhux kuntrattwali tal-Unjoni (27).

78.      Madankollu, ma teżistix rabta awtomatika bejn l-ineżistenza ta’ setgħa diskrezzjonali tal-istituzzjoni u l-eżistenza ta’ ksur suffiċjentement serju. Ksur jista’ jiġi kkunsidrat bħala stabbilit biss fil-każ ta’ irregolarità li, f’ċirkustanzi analogi, ma tkunx twettqet minn amministrazzjoni normalment prudenti u diliġenti (28).

79.      Huwa konformement ma’ dawn il-kriterji li għandhom jiġu eżaminati l-allegazzjonijiet ta’ IMG f’dan l-aggravju, li bihom jilmenta dwar ksur doppju allegatament imwettaq mill-Kummissjoni: minn naħa waħda, tar-regolamenti finanzjarji tal‑2002 u tal‑2012 u, min-naħa l-oħra, tal-prinċipju (jew tad-dritt) ta’ amministrazzjoni tajba.
a)      Ksur tar-regolamenti finanzjarji tal‑2002 u tal‑2012

80.      Fil-fehma tiegħi, il-Qorti Ġenerali ġustament iddeċidiet li “[…] d-dispożizzjonijiet tal-leġiżlazzjoni finanzjarja tal‑2002 u tal‑2012 dwar il-ġestjoni indiretta li jirreferu għall-organizzazzjonijiet internazzjonali ma humiex dispożizzjonijiet legali intiżi li jagħtu lil entitajiet, li fir-rigward tagħhom il-Kummissjoni rrikonoxxiet l-istatus ta’ organizzazzjoni internazzjonali, id-dritt li dan l-istatus ma jiġix ikkontestat […]” (29).

81.      Ir-regolamenti finanzjarji tal‑2002 u tal‑2012, fil-fatt:
–      jagħtu lill-Kummissjoni s-setgħa li talloka lil entitajiet terzi (f’dan il-każ organizzazzjonijiet internazzjonali) il-ġestjoni indiretta tal-fondi tal-baġit tal-Unjoni. Dawn ir-regolamenti ma jagħtux dritt lil dawn l-entitajiet li jintgħażlu għall-ġestjoni indiretta, u lanqas ma jiggarantulhom il-kontinwità tal-funzjonijiet tagħhom bħala ġesturi indiretti tal-baġit tal-Unjoni, lil hinn mill-att konkret ta’ allokazzjoni. 
–      jagħtu lill-Kummissjoni setgħa diskrezzjonali wiesgħa sabiex tiddeċiedi, skont l-interess ġenerali tal-Unjoni, ma’ liema organizzazzjonijiet internazzjonali hija interessata twettaq il-ġestjoni indiretta tal-fondi tal-Unjoni, ladarba din il-kundizzjoni tiġi ssodisfatta (30).
–      jawtorizzaw lill-Kummissjoni teżamina mill-ġdid, b’mod motivat, l-istatus ta’ organizzazzjoni internazzjonali ta’ dawn l-entitajiet jew li teżamina mill-ġdid l-adegwatezza li tkompli tagħtihom il-ġestjoni indiretta tal-fondi tal-Unjoni (31).

82.      Issa, fid-dawl ta’ dawn il-premessi, din il-parti tar-raba’ aggravju ma tistax tintlaqa’, għal żewġ raġunijiet:
–      Fl-ewwel lok, bħalma għadni kif osservajt, il-leġiżlazzjoni finanzjarja ma tagħtix lil IMG dritt li jibqa’ jiġi rrikonoxxut bħala organizzazzjoni internazzjonali u, għaldaqstant, li jikkonkludi mal-Kummissjoni ftehimiet ġodda ta’ delega taħt sistema ta’ ġestjoni indiretta.
–      Fit-tieni lok, jekk jiġi ammess (quod non) li din il-leġiżlazzjoni tagħti dan id-dritt lill-imsemmija organizzazzjonijiet internazzjonali, l-iżball tal-Kummissjoni waqt l-adozzjoni tad-Deċiżjoni tagħha tat‑8 ta’ Mejju 2015 ma jeċċedix b’mod manifest u gravi l-limiti imposti fuq is-setgħa diskrezzjonali tagħha.

83.      Infakkar li, fid-Deċiżjoni tat‑8 ta’ Mejju 2015, il-Kummissjoni informat lil IMG li, sakemm ikun hemm ċertezza assoluta dwar l-istatus tiegħu ta’ organizzazzjoni internazzjonali, is-servizzi tiegħu ma kienu ser jikkonkludu magħha l-ebda ftehim ġdid ta’ delega konformi mal-metodu ta’ ġestjoni indiretta ma’ organizzazzjoni internazzjonali.

84.      Ċertament, din id-deċiżjoni, f’dak li jirrigwarda d-dubji, ma kinitx tissodisfa analiżi li tiġġustifikaha b’mod adegwat, kif irrilevat il-Qorti tal-Ġustizzja fis-sentenza C‑183/17 P u C‑184/17 P. L-invalidità tagħha kienet ir-riżultat tal-insuffiċjenza tal-provi prodotti mill-Kummissjoni sabiex tiġġustifikaha.

85.      Madankollu, dan in-nuqqas, frott ta’ deċiżjoni żbaljata tal-Kummissjoni, ma setax jiġi evalwat prima facie, iżda dan seta’ jsir biss wara dibattitu legali kontradittorju, li matulu kienu jeżistu elementi raġonevoli favur u kontra tagħha (32). Għaldaqstant, ma jistax jiġi sostnut li l-Kummissjoni manifestament qabżet il-limiti imposti fuq is-setgħa diskrezzjonali tagħha.
b)      Ksur tal-prinċipju ta’ amministrazzjoni tajba

86.      Id-dritt (prinċipju) għal amministrazzjoni tajba huwa stabbilit fl-Artikolu 41(1) tal-Karta, li jipprovdi li “kull persuna għandha d-dritt li dak kollu li jirrigwardaha jiġi ttrattat b’mod imparzjali u ġust u fi żmien raġonevoli mill-istituzzjonijiet, il-korpi u l-organi tal-Unjoni” (33).

87.      Dan id-dritt jirrifletti prinċipju ġenerali tal-ordinament ġuridiku tal-Unjoni (34). Kif jindikaw l-ispjegazzjonijiet dwar il-Karta (35), “[l]-Artikolu 41 huwa bbażat fuq l-eżistenza ta’ l-Unjoni bħala komunità bbażata fuq l-istat tad-dritt li l-karatteristiċi tiegħu kienu ġew żviluppati fil-każistika li għamlet, b’mod partikolari, l-amministrazzjoni tajba bħala prinċipju ġenerali tal-liġi”. 

88.      L-obbligu ta’ diliġenza, inerenti għall-prinċipju ta’ amministrazzjoni tajba, japplika b’mod ġenerali għall-azzjoni tal-Kummissjoni u jimplika li din għandha taġixxi bir-reqqa u bi prudenza. Kif tafferma l-Qorti tal-Ġustizzja, “l-amministrazzjoni Komunitarja tista’ tkun responsabbli fuq bażi mhux kuntrattwali għal aġir illegali meta hija ma taġixxix bid-diliġenza kollha meħtieġa u tikkawża, minħabba f’hekk, dannu” (36).

89.      Għall-Qorti tal-Ġustizzja, “meta parti tinvoka żball manifest ta’ evalwazzjoni li allegatament twettaq mill-istituzzjoni kompetenti, il-qorti tal-Unjoni Ewropea għandha tistħarreġ jekk din l-istituzzjoni eżaminatx, b’kura u b’imparzjalità, l-elementi kollha rilevanti tal-każ ineżami li fuqhom hija bbażata din l-evalwazzjoni […] Dan l-obbligu ta’ diliġenza huwa […] inerenti għall-prinċipju ta’ amministrazzjoni tajba u japplika b’mod ġenerali għall-azzjoni tal-amministrazzjoni tal-Unjoni” (37).

90.      Fis-sentenza appellata, il-Qorti Ġenerali kienet wisq lakonika meta ċaħdet l-argumenti ta’ IMG dwar l-applikazzjoni ta’ dan il-prinċipju f’dawn it-termini:
–      “Issa, f’din il-proċedura wara annullament u rinviju, ir-rikorrenti invokat il-prinċipju ta’ amministrazzjoni tajba insostenn tal-argument li l-Kummissjoni ma setgħetx tikkontesta l-istatus ta’ organizzazzjoni internazzjonali li hija kienet irrikonoxxiet fil-passat. Fis-seduta, bi tweġiba għal mistoqsija tal-Qorti Ġenerali, ir-rikorrenti sostniet li, skont l-imsemmi prinċipju, il-Kummissjoni kellha teżamina s-sitwazzjoni tagħha b’attenzjoni u imparzjalità, fid-dawl tal-informazzjoni utli kollha” (punt 90).
–      “[I]l-Kummissjoni hija obbligata tiżgura ruħha mill-istatus ta’ organizzazzjoni internazzjonali tal-entità li magħha hija tikkonkludi ftehim ta’ ġestjoni indiretta, anki meta hija tkun diġà kkonkludiet ftehim tal-istess natura ma’ din l-entità, peress li r-rikonoxximent ta’ tali status ma jistax jitqies li jkun inkiseb b’mod definittiv […] Skont il-prinċipju ta’ amministrazzjoni tajba u l-prinċipju ta’ amministrazzjoni finanzjarja tajba […] il-Kummissjoni ma tistax tiġi kkritikata li ma kkonkludietx ftehimiet ta’ ġestjoni indiretta ġodda ma’ entità, meta l-istatus ta’ organizzazzjoni internazzjonali tagħha jista’ jiġi kkontestat wara provi f’dan is-sens miġjuba għall-attenzjoni ta’ din l-istituzzjoni” (punt 91).
–      “Barra minn hekk, ir-rikorrenti ma tindikax kif l-iżball ta’ liġi u l-iżball manifest ta’ evalwazzjoni li wasslu lill-Qorti tal-Ġustizzja sabiex tannulla d-deċiżjoni kontenzjuża jikkostitwixxu ksur tal-prinċipju ta’ amministrazzjoni tajba, b’mod partikolari fir-rigward tal-obbligu għall-Kummissjoni li taġixxi b’imparzjalità, li jissodisfa l-kundizzjonijiet imsemmija mill-ġurisprudenza mfakkra fil-punt 89 [tas-sentenza appellata] u li għalhekk jista’ jistabbilixxi r-responsabbiltà tal-Unjoni” (punt 92).

91.      IMG jikkritika lill-Qorti Ġenerali li ma osservatx id-dritt għal amministrazzjoni tajba, irrappreżentat fid-dritt speċifiku li l-Kummissjoni tittratta s-sitwazzjoni tiegħu b’diliġenza, reqqa u imparzjalità. Prova tajba ta’ dan hija l-annullament tad-deċiżjonijiet tagħha fis-sentenza C‑183/17 P u C‑184/17 P.

92.      Il-Kummissjoni tiċħad din l-akkuża abbażi tal-fatt li, sabiex tirriżulta r-responsabbiltà mhux kuntrattwali, ma huwiex biżżejjed aġir illegali biss: huwa neċessarju wkoll li jiġi pprovat li l-istituzzjoni wettqet azzjoni li ma kinitx diliġenti jew imparzjali, u din hija ċirkustanza li, fil-fehma tagħha, IMG ma jurix.

93.      Wara l-għoti tas-sentenza C‑183/17 P u C‑184/17 P, ma jistax jiġi kkontestat li l-Kummissjoni wettqet illegalità fid-Deċiżjoni tat‑8 ta’ Mejju 2015.

94.      Madankollu, tali deċiżjoni illegali ma tiksirx awtomatikament il-prinċipju ta’ amministrazzjoni tajba (fil-varjant tiegħu tad-dritt tal-persuni amministrati li l-istituzzjonijiet tal-Unjoni jiddeċiedu b’mod diliġenti dwar il-kawżi tagħhom) sal-punt li tiġi stabbilita r-responsabbiltà tal-Unjoni.

95.      Ċertament, id-Deċiżjoni tat‑8 ta’ Mejju 2015 hija vvizzjata bi żball ta’ evalwazzjoni fir-rigward tal-provi li jiġġustifikawha. Il-Kummissjoni tadottaha, fl-eżerċizzju tas-setgħa diskrezzjonali tagħha, insostenn ta’ ċerti fatturi, iżda mhux tal-fatturi kollha li, a posteriori u wara d-dibattitu kontradittorju fi ħdan azzjoni ġudizzjarja, jirriżultaw neċessarji sabiex jikkorroboraw jew jiċħdu n-natura ta’ organizzazzjoni internazzjonali ta’ IMG.

96.      Ma narax f’dan ir-rigward ksur suffiċjentement serju tal-prinċipju ta’ amministrazzjoni tajba.

97.      Il-ksur tal-obbligu ta’ diliġenza ma jistax jiġi ddeterminat mingħajr ma jittieħdu inkunsiderazzjoni l-qasam, iċ-ċirkustanzi u l-kuntest li fih dan l-obbligu huwa impost fuq l-istituzzjoni tal-Unjoni suġġetta għal tali obbligu (38).

98.      Il-Kummissjoni aġixxiet bil-għan li tipproteġi l-ġestjoni tajba tal-baġit tal-Unjoni, li jaqa’ taħt amministrazzjoni diliġenti fl-interess tar-riżorsi pubbliċi. Nirrepeti li anki jekk id-dubji dwar in-natura ta’ organizzazzjoni internazzjonali ta’ IMG (u għalhekk, dwar il-kapaċità tiegħu li jwettaq il-ġestjoni indiretta tal-fondi tal-Unjoni) ma kinux suffiċjentement fondati f’dak il-mument, ma jistax jiġi miċħud li kienet teżisti sitwazzjoni ta’ inċertezza f’dan ir-rigward.

99.      Huwa minnu li l-Kummissjoni naqset mid-diliġenza sabiex tiġbor, matul is-sena 2015, l-informazzjoni kollha dwar in-natura vera ta’ IMG u li, minħabba f’hekk, iddeċidiet fuq bażi insuffiċjenti, kif irrilevat il-Qorti tal-Ġustizzja. Għalhekk, hija tista’ tiġi kkritikata li ma wettqitx investigazzjoni iktar fil-fond, bħal dik li wasslitha sabiex tadotta d-Deċiżjoni l-ġdida tat‑8 ta’ Ġunju 2021 sabiex tiċċertifika li IMG ma huwiex organizzazzjoni internazzjonali.

100. Il-Kummissjoni ma kellhiex tistenna sat‑8 ta’ Ġunju 2021 sabiex tikkjarifika b’mod definittiv jekk IMG kienx organizzazzjoni internazzjonali jew le. Huwa minnu li hija talbet informazzjoni mingħand IMG u li din l-entità ma pprovditilhiex l-informazzjoni mitluba, b’tali mod li hija kellha tindirizza lill-Istati allegatament membri ta’ din l-entità sabiex jinformawha bil-parteċipazzjoni tagħhom f’din l-entità. Kien ikun aħjar kieku ntweriet diliġenza amministrattiva ikbar, iżda ma narax, fl-aġir tagħha, ksur suffiċjentament serju tad-dmir ta’ diliġenza tal-Kummissjoni marbut mad-dritt għal amministrazzjoni tajba, li jista’ jagħti lok għar-responsabbiltà mhux kuntrattwali tal-Unjoni (39).

101. F’sistema ta’ responsabbiltà mhux kuntrattwali tal-istituzzjonijiet tal-Unjoni inqas rigoruża minn dik li tirriżulta mill-ġurisprudenza tal-Qorti tal-Ġustizzja, is-sempliċi annullament ta’ deċiżjoni jista’ jwassal, eventwalment, għall-obbligu li jingħata kumpens għad-danni kkawżati.

102. Dan ma japplikax jekk din ir-responsabbiltà mhux kuntrattwali tirriżulta mhux minn kwalunkwe ksur, iżda mill-ksur suffiċjentement serju ta’ dispożizzjoni legali tal-Unjoni li tipproteġi lill-individwi. Barra minn hekk, “meta istituzzjoni jew korp tal-Unjoni jingħata setgħa diskrezzjonali, huwa biss ksur manifest u gravi, mill-istanza involuta, tal-limiti li huma imposti għal din is-setgħa  li jista’ tikkostitwixxi tali ksur suffiċjentement serju tad-dritt tal-Unjoni” (40), li, kif diġà osservajt, ma kienx il-każ f’din il-kawża.

103. Għaldaqstant, inqis li l-Kummissjoni, minkejja li aġixxiet mingħajr ma sostniet il-provi neċessarji meta adottat id-Deċiżjoni tat‑8 ta’ Mejju 2015, ma wettqitx ksur suffiċjentement serju minħabba n-nuqqas ta’ twettiq tad-dmir ta’ diliġenza tagħha. L-iżball tagħha, filwaqt li ma jistax jiġi kkontestat (41), ma jistax jiġi kklassifikat bħala wieħed mhux skużabbli (42), u l-konklużjonijiet tagħha, li madankollu setgħu jkunu bbażati fuq iktar provi, ma kinux mhux raġonevoli. 

104. Fil-qosor, ir-raba’ aggravju għandu jiġi miċħud bħala infondat.
F.      Il-ħames, is-sitt u s-seba’ aggravju: ksur relatat mad-dannu mġarrab minn IMG

1.      L-argumenti tal-partijiet

105. Permezz tal-ħames aggravju, IMG isostni li, fir-rigward tat-talbiet li jinsabu fl-ewwel sat-tielet inċiż tal-punt 40 tas-sentenza appellata, il-Qorti Ġenerali kisret il-prinċipju ta’ kumpens in natura, kisret l-obbligu ta’ motivazzjoni, kisret il-kundizzjonijiet ta’ ammissibbiltà u ma osservatx l-Artikolu 76(e) u l-Artikolu 84 (1) tar-Regoli tal-Proċedura tagħha.

106. Permezz tas-sitt aggravju, IMG isostni li, fir-rigward tat-talbiet li jinsabu fir-raba’ inċiż tal-punt 40 tas-sentenza appellata, il-Qorti Ġenerali kisret l-obbligu ta’ motivazzjoni u l-Artikolu 76(e) u l-Artikolu 84(1) tar-Regoli tal-Proċedura tagħha.

107. Permezz tas-seba’ aggravju, IMG isostni li, fir-rigward tad-dannu morali, il-Qorti Ġenerali kisret il-prinċipju ta’ kumpens in natura, kisret l-obbligu ta’ motivazzjoni u l-Artikolu 76(e) u l-Artikolu 84(1) tar-Regoli tal-Proċedura tagħha kif ukoll il-ġurisdizzjoni sħiħa tal-qorti.

108. Il-Kummissjoni tikkontesta dawn it-tliet aggravji u titlob li dawn jiġu miċħuda.
2.      Evalwazzjoni

109. Fil-fehma tiegħi, il-Qorti tal-Ġustizzja għandha tiċħad dawn it-tliet aggravji bħala ineffettivi jekk hija tiċħad lil dawk li jippreċeduhom.

110. Skont ġurisprudenza stabbilita, “sabiex tiġi stabbilita r-responsabbiltà mhux kuntrattwali tal-Unjoni […] huwa meħtieġ li jiġu ssodisfatti […] l-illegalità tal-aġir li bih tkun akkużata l-istituzzjoni tal-Unjoni, ir-realtà tad-dannu u l-eżistenza ta’ rabta kawżali bejn l-aġir ta’ din l-istituzzjoni u d-dannu invokat […] meta waħda minn dawn il-kundizzjonijiet ma tkunx issodisfatta, ir-rikors għandu jiġi miċħud kollu kemm hu, mingħajr ma jkun meħtieġ li jiġu eżaminati l-kundizzjonijiet l-oħra għar-responsabbiltà mhux kuntrattwali tal-Unjoni […]” (43).

111. Sa issa, ippruvajt nargumenta li ma hemmx ksur suffiċjentement serju ta’ dispożizzjoni legali li tagħti drittijiet lil IMG. Peress li l-ewwel kundizzjoni indispensabbli għall-istabbiliment tar-responsabbiltà mhux kuntrattwali tal-Unjoni ma hijiex issodisfatta, ma huwiex neċessarju li tingħata deċiżjoni dwar ir-realtà tad-dannu u l-kwantifikazzjoni tad-dannu.

112. Għalhekk nipproponi li l-ħames, is-sitt u s-seba’ aggravju jiġu miċħuda bħala ineffettivi.
VIII. L-ispejjeż

113. Skont l-Artikolu 138(1) tar-Regoli tal-Proċedura, applikabbli għall-proċedura ta’ appell skont l-Artikolu 184(2) tagħhom, il-parti li titlef għandha tbati l-ispejjeż jekk dawn ikunu ġew mitluba mill-parti l-oħra.

114. Billi l-Kummissjoni applikat għall-ispejjeż kontra IMG u billi IMG tilef il-kawża, huwa għandu jiġi ordnat iħallas dawn l-ispejjeż.
IX.    Konklużjoni

115. Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja:
1)      Tiddikjara inammissibbli l-aggravju l-ġdid introdott mill-Kummissjoni.
2)      Tiċħad bħala infondati l-ewwel, it-tielet u r-raba’ aggravju.
3)      Tiċħad, bħala parzjalment infondat u parzjalment ineffettiv it-tieni aggravju.
4)      Tiċħad bħala ineffettivi l-ħames, is-sitt u s-seba’ aggravju.
5)      Tikkundanna lil International Management Group għall-ispejjeż tiegħu stess, kif ukoll dawk tal-Kummissjoni Ewropea, ħlief dawk relatati mad-disa’ aggravju introdott minn din tal-aħħar.

1      Lingwa oriġinali: l-Ispanjol.

2      Sentenza tal-Qorti Ġenerali tat‑2 ta’ Frar 2017, IMG vs Il‑Kummissjoni (T‑381/15, mhux ippubblikata, EU:T:2017:57).

3      Sentenza tal-Qorti tal-Ġustizzja tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78; iktar ’il quddiem is-“sentenza C‑183/17 P u C‑184/17 P”).

4      Sentenza tal-Qorti Ġenerali tad‑9 ta’ Settembru 2020 IMG vs Il‑Kummissjoni (T‑381/15 RENV, mhux ippubblikata, EU:T:2020:406). Iktar ’il quddiem is-“sentenza appellata”.

5      Regolament tal-Kunsill tal‑25 ta’ Ġunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74), fil-verżjoni tiegħu emendata bir-Regolament tal-Kunsill (KE, Euratom) Nru 1995/2006 tat‑13 ta’ Diċembru 2006 (ĠU 2006, L 390, p. 1) (iktar ’il quddiem ir-“Regolament Finanzjarju 2002”).

6      Regolament tal-Kummissjoni tat‑23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament Nru 1605/2002 (ĠU Edizzjoni Speċjali bil-Malti, Kapitolu 1, Vol. 4, p. 145), fil-verżjoni tiegħu emendata bir-Regolament tal-Kummissjoni (KE, Euratom) Nru 478/2007 tat‑23 ta’ April 2007 (ĠU 2008, L 56M, p. 337).

7      Regolament tal-Parlament Ewropew u tal-Kunsill tal‑25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament Nru 1605/2002 (ĠU 2012, L 298, p. 1). Min-naħa tiegħu, dan tħassar bir-Regolament (UE, Euratom) 2018/1046 tal-Parlament Ewropew u tal-Kunsill tat‑18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, rettifika fil-ĠU 2019, L 60, p. 36).

8      Regolament ta’ Delega tal-Kummissjoni tad‑29 ta’ Ottubru 2012 dwar ir-regoli tal-applikazzjoni tar-Regolament Nru 966/2012 (ĠU 2012, L 362, p. 1).

9      Sentenza C‑183/17 P u C‑184/17 P, punti 16 sa 28.

10      Sentenza C‑183/17 P u C‑184/17 P, punt 97.

11      Ibidem, punti 94 sa 96. Dawn il-punti jiddikjaraw li:
–      Fir-rigward tad-dubju dwar “jekk diversi Stati ppreżentati minn IMG bħala membri tiegħu kinux effettivament membri tiegħu, mill-konstatazzjonijiet tal-Qorti Ġenerali nnifisha jirriżulta li d-dubji tal-Kummissjoni f’dan ir-rigward kien[u] jikkonċernaw biss ‘uħud’ mill-membri ta’ IMG u, b’mod iktar preċiż, ħamsa minn total ta’ sittax. Madankollu, tali dubji, jekk jitqies li huma fondati, fid-dritt internazzjonali ma għandhomx il-konswegwenza li jċaħħdu lill-entità li tagħha dawn l-Istati ma jkunux – jew ma jkunux għadhom – membri, mill-kwalità ta’ ‘organizzazzjoni internazzjonali’, u dan inqas u inqas meta, bħal f’dan il-każ, l-Istati kkonċernati jkunu jikkostitwixxu biss parti minoritarja sew tal-entità inkwistjoni”.
–      Fir-rigward tad-dubju “dwar is-setgħat tal-persuni li rrappreżentaw ċerti Stati waqt l-iffirmar tal-att ta’ kostituzzjoni ta’ IMG, għandu, bl-istess mod, jiġi rrilevat li dan jista’ possibbilment iqiegħed f’dubju l-validità tal-firma, minn dawk l-Istati b’mod partikolari, tal-att ta’ kostituzzjoni ta’ IMG, imma mhux il-validità tal-ħolqien stess ta’ dan tal-aħħar, peress li l-irregolaritajiet eventwali ta’ rappreżentanza msemmija kienu jikkonċernaw biss numru limitat ta’ Stati parteċipanti”.
–      Fir-rigward tat-“tielet element, li skontu s-Segretarjat Ġenerali tan-NU indika lill-OLAF li IMG ma kienx aġenzija speċjalizzata tan-NU, huwa biżżejjed li jiġi kkonstatat li dan kien nieqes minn kull rilevanza legali. Fil-fatt […], il-leġiżlazzjoni finanzjarja tal‑2002 u tal‑2012 bl-ebda mod ma timpon[i] li entità partikolari tkun aġenzija tan-NU biex tkun tista’ tiġi kklassifikata bħala ‘organizzazzjoni internazzjonali’. Barra minn hekk, f’dan il-każ, kien paċifiku li IMG qatt ma kien sostna li huwa tali aġenzija, iżda kien invoka l-kwalità ta’ ‘organizzazzjoni internazzjonali tad-dritt internazzjonali pubbliku mwaqqfa permezz ta’ ftehim intergovernattiv’ […]”.

12      Digriet tad‑9 ta’ Ġunju 2020, International Management Group vs Il‑Kummissjoni (C‑183/17 P-INT, EU:C:2020:507; iktar ’il quddiem id-“digriet C‑183/17 P INT”).

13      Ibidem, punt 23.

14      Sabiex waslet għal din il-konklużjoni, il-Qorti Ġenerali bbażat ruħha fuq tliet kunsiderazzjonijiet. Fl-ewwel lok, skont ġurisprudenza stabbilita, “dan il-prinċipju ma jagħtix, minnu nnifsu, drittijiet lill-individwi, ħlief meta jikkostitwixxi l-espressjoni ta’ drittijiet speċifiċi”. Barra minn hekk, mill-evalwazzjonijiet ġuridiċi mwettqa preċedentement minn din il-qorti jirriżulta li l-Kummissjoni għandha d-dritt li tikkontesta l-istatus ta’ organizzazzjoni internazzjonali ta’ IMG, fis-sens tal-leġiżlazzjonijiet finanzjarji tal‑2002 u tal‑2012. Fl-aħħar lok, IMG ma weriex kif l-illegalità li wasslet lill-Qorti tal-Ġustizzja tannulla d-Deċiżjoni tat‑8 ta’ Mejju 2015 tikkostitwixxi ksur tal-prinċipju ta’ amministrazzjoni tajba u, b’mod iktar partikolari, tad-dmir ta’ diliġenza li għandha l-Kummissjoni.

15      Sussegwentement, il-Kummissjoni rrepetiet it-talba tagħha lil IMG sabiex jipproduċi d-dokumenti msemmija fl-ittra tagħha tas‑6 ta’ Mejju 2019 u ppreċiżat li, fin-nuqqas ta’ dan, hija kienet ser tindirizza direttament lill-Istati li IMG kien iqis bħala l-membri tiegħu.

16      Digriet tad‑9 ta’ Settembru 2020, IMG vs Il‑Kummissjoni (T‑645/19, mhux ippubblikat, EU:T:2020:388).

17      Kawża T‑509/21.

18      Fis-sentenza appellata, punt 39, huwa affermat, fir-rigward tas-suġġett tal-kawża wara l-appell u r-rinviju li, “[w]aqt is-seduta, bi tweġiba għal mistoqsija tal-Qorti Ġenerali, il-partijiet ikkonfermaw li s-suġġett ta’ din it-tilwima ma kienx jeċċedi l-kumpens għad-dannu li jirriżulta mid-deċiżjoni tal-Kummissjoni li tinsab fl-ittra tat‑8 ta’ Mejju 2015, annullata mill-Qorti tal-Ġustizzja, li ma tikkonkludix mar-rikorrenti ftehimiet ġodda ta’ ġestjoni indiretta ‘sakemm ikun hemm ċertezza assoluta dwar [l-istatus tagħha] bħala organizzazzjoni internazzjonali’ […]”. Mingħajr korsiv fl-oriġinali.

19      Punt 80 tas-sentenza appellata.

20      Dwar dan il-prinċipju, ara s-sentenzi tas‑16 ta’ Lulju 2020, ADR Center vs Il‑Kummissjoni (C‑584/17 P, EU:C:2020:576, punti 100 sa 102); u tat‑28 ta’ Frar 2019, Alfamicro vs Il‑Kummissjoni (C‑14/18 P, EU:C:2019:159, punti 65 sa 67). 

21      Skont il-Kummissjoni, l-evalwazzjoni mill-ġdid hija prattika amministrattiva frekwenti (li titwettaq b’mod partikolari meta jkun hemm emenda leġiżlattiva tal-leġiżlazzjoni finanzjarja, kif kien il-każ tar-Regolament Delegat 2015/2462) u ma ġġeneratx tilwima, ħlief fil-każ ta’ IMG.

22      Punti 29 u 30 ta’ dawn il-konklużjonijiet.

23      Sentenza tat‑28 ta’ Ottubru 2021, Vialto Consulting vs Il‑Kummissjoni (C‑650/19 P, EU:C:2021:879, punt 138); tal‑5 ta’ Frar 2021, Dalli vs Il‑Kummissjoni (C‑615/19 P, EU:C:2021:133), punt 41; u tal‑5 ta’ Settembru 2019, L‑Unjoni Ewropea vs Guardian Europe u Guardian Europe vs L‑Unjoni Ewropea (C‑447/17 P u C‑479/17 P, EU:C:2019:672, punt 147); tat‑13 ta’ Diċembru 2018, L‑Unjoni Ewropea vs Kendrion (C‑150/17 P, EU:C:2018:1014), punt 117; u tal‑4 ta’ Lulju 2000, Bergaderm u Goupil vs Il‑Kummissjoni (C‑352/98 P, EU:C:2000:361, punt 42).

24      Sentenza tal‑5 ta’ Frar 2021, Dalli vs Il‑Kummissjoni (C‑615/19 P, EU:C:2021:133, punt 42); u tal‑5 ta’ Settembru 2019, L‑Unjoni Ewropea vs Guardian Europe u Guardian Europe vs L‑Unjoni Ewropea (C‑447/17 P u C‑479/17 P, EU:C:2019:672, punt 148).

25      Sentenza tal‑4 ta’ April 2017, L-Ombudsman Ewropew vs Staelen (C‑337/15 P, EU:C:2017:256, punt 37).

26      Sentenza tat‑30 ta’ Mejju 2017, Safa Nicu Sepahan vs Il‑Kunsill (C‑45/15 P, EU:C:2017:402, punt 30).

27      Sentenzi tat‑28 ta’ Ottubru 2021, Vialto Consulting vs Il‑Kummissjoni (C‑650/19 P, EU:C:2021:879, punt 142); tal‑20 ta’ Jannar 2021, Il‑Kummissjoni vs Printeos (C‑301/19 P, EU:C:2021:39, punt 103); u tal‑10 ta’ Diċembru 2002, Il‑Kummissjoni vs Camar u Tico (C‑312/00 P, EU:C:2002:736, punt 54).

28      Sentenzi tal‑10 ta’ Settembru 2019, HTTS vs Il‑Kunsill (C‑123/18 P, EU:C:2019:694), punt 43; tat‑23 ta’ Marzu 2004, L-Ombudsman vs Lamberts (C‑234/02 P, EU:C:2004:174), punt 49; u tal‑4 ta’ April 2017, L-Ombudsman Ewropew vs Staelen (C‑337/15 P, EU:C:2017:256), punt 31.

29      Punt 88 tas-sentenza appellata.

30      Sentenza C‑183/17 P u C‑184/17 P, punt 89: “[…] meta l-Kummissjoni jkollha l-intenzjoni tadotta deċiżjoni li tafda kompiti ta’ implimentazzjoni tal-baġit lil entità partikolari f’dan ir-rigward, hija għandha l-obbligu li tiżgura ruħha li din ikollha l-istatus ta’ organizzazzjoni internazzjonali”.

31      Ibidem, punt 90: “[…] Barra minn hekk, meta, wara l-adozzjoni ta’ deċiżjoni li tafda kompiti ta’ implimentazzjoni tal-baġit lil entità partikolari bħala organizzazzjoni internazzjonali, il-Kummissjoni tadotta deċiżjonijiet bħalma [hija d-deċiżjoni kontenzjuża], fuq il-bażi ta’ elementi li huma ta’ natura li, fil-fehma tagħha, tqiegħed inkwistjoni din il-kwalità, l-imsemmija deċiżjonijiet għandhom ikunu ġġustifikati legalment kif ukoll fattwalment”.

32      Din l-affermazzjoni hija kkorroborata, fil-fehma tiegħi, mill-fatt li, fil-konklużjonijiet tal-Kawżi C‑183/17 P u C‑184/17 P (EU:C:2018:782), l-Avukat Ġenerali Saugmandsgaard Øe qies li “l-Qorti Ġenerali ma użatx b’mod żbaljat is-setgħa ta’ stħarriġ tagħha meta waslet għall-konklużjoni li, b’rigward għall-provi inklużi fil-proċess tagħha, kien leġittimu u legali li l-Kummissjoni tiddeċiedi li ma tibqax tafda kompiti ta’ implimentazzjoni tal-baġit tal-Unjoni lil IMG, bi kwalunkwe mod bħala miżura ta’ prekawzjoni, sakemm il‑kwistjoni tal-istatus legali tal-persuna kkonċernata ma tiġix ikkjarifikata” (punt 64).

33      Skont il-Qorti tal-Ġustizzja, l-istituzzjonijiet, il-korpi u l-organi tal-Unjoni għandhom id-dmir li jirrispettaw id-drittijiet fundamentali ggarantiti mid-dritt tal-Unjoni, li fosthom hemm id-dritt għal amministrazzjoni tajba, stabbilit fl-Artikolu 41 tal-Karta (sentenzi tal‑21 ta’ Ottubru 2021, Il‑Parlament vs UZ (C‑894/19 P, EU:C:2021:863, punti 51 u 52); u tas‑27 ta’ Marzu 2019, August Wolff u Remedia vs Il‑Kummissjoni (C‑680/16 P, EU:C:2019:257, punt 24 u l-ġurisprudenza ċċitata).

34      Sentenzi tat‑8 ta’ Mejju 2014, N. (C‑604/12, EU:C:2014:302, punt 49); u tad‑19 ta’ Ġunju 2014, Commune de Millau u SEMEA vs Il‑Kummissjoni (C‑531/12 P, EU:C:2014:2008, punt 97).

35      ĠU 2007, C 303, p. 17.

36      Sentenza tas‑16 ta’ Diċembru 2008, Masdar (UK) vs Il‑Kummissjoni, C‑47/07 P, EU:C:2008:726, punt 91.

37      Sentenza tat‑22 ta’ Novembru 2017, Il‑Kummissjoni vs Bilbaína de Alquitranes et (C‑691/15 P, EU:C:2017:882, punt 35).

38      Sentenzi tal‑4 ta’ April 2017, L-Ombudsman Ewropew vs Staelen (C‑337/15 P, EU:C:2017:256, punt 40); u tat‑30 ta’ Jannar 1992, Finsider et vs Il‑Kummissjoni (C‑363/88 u C‑364/88, EU:C:1992:44, punt 24).

39      F’din l-irregolarità, kull amministrazzjoni oħra li jkollha dubji dwar in-natura ġuridika ta’ organizzazzjoni li kellha tkun assoċjata mal-ġestjoni indiretta tal-fondi pubbliċi setgħet, barra minn hekk, isseħħ f’ċirkustanzi analogi.

40      Sentenza tal‑4 ta’ April 2017, L-Ombudsman Ewropew vs Staelen (C‑337/15 P, EU:C:2017:256, punt 37).

41      Sentenzi tat‑30 ta’ Jannar 1992, Finsider et vs Il‑Kummissjoni  (C‑363/88 u C‑364/88, EU:C:1992:44, punt 22); u tal‑4 ta’ Lulju 2000, Haim (C‑424/97, EU:C:2000:357, punti 42 u 43).

42      Sentenza tat‑22 ta’ Ottubru 1991, Nölle (C‑16/90, EU:C:1991:402, punt 13).

43      Sentenza tal‑5 ta’ Frar 2021, Dalli vs Il‑Kummissjoni (C‑615/19 P, EU:C:2021:133, punti 41 u 42); u tal‑5 ta’ Settembru 2019, L‑Unjoni Ewropea vs Guardian Europe u Guardian Europe vs L‑Unjoni Ewropea (C‑447/17 P u C‑479/17 P, EU:C:2019:672, punt 148).